Anabel Zanze

**Anabel Zanze** (Dubrovnik, 1971.) hrvatska je vizualna umjetnica, akademska slikarica-grafičarka. Od sredine 1990-ih izrađuje kolaže i slike na koje ispisuje nizove slova, a porijeklo im je u avangardnim i neoavangardnim umjetničkim praksama. Izlagala je na brojnim samostalnim i skupnim izložbama u Hrvatskoj i inozemstvu. Živi i radi u Zagrebu.

## Biografija
U Dubrovniku je završila prirodoslovno-matematičku srednju školu (1990.), a diplomirala na Grafičkom odjelu Akademije likovnih umjetnosti u Zagrebu (1996.) u klasi prof. Ante Kuduza. Članica je HDLU-a od 1997. i HZSU-a od 2010. Izlaže samostalno (od 1994.) i skupno (od 1993.) na žiriranim, koncepcijskim i revijalnim izložbama, u važnim muzejima i galerijama.

Djela joj se nalaze u zbirkama Nacionalnog muzeja moderne umjetnosti i Muzeja suvremene umjetnosti u Zagrebu, Umjetničke galerije Dubrovnik, Muzeja likovnih umjetnosti u Osijeku te u drugim galerijskim i muzejskim zbirkama.

Izbor bilježaka o vlastitom djelu, popraćenih likovnim reprodukcijama, objavila je u knjizi *Pogled iznutra. Čitati s razumijevanjem / View from Inside. Close Reading*, izdanoj 2017. 

Iste je godine dobila II. otkupnu nagradu Muzeja Grada Rovinja za djela na izložbi Likovna kolonija Rovinj 2017. / Colonia artistica di Rovigno 2017. te Priznanje Umjetničke galerije Dubrovnik "za doprinos obogaćivanju Zbirke moderne i suvremene umjetnosti".

Njezin je umjetnički opus obrađen u knjizi Sandre Križić Roban *Hrvatsko slikarstvo od 1945. do danas*. Odgovornost slike u vrijeme nestrpljivog pogleda, izdanoj u Zagrebu 2013. 

## Stvaralaštvo
Hrvatski kritičari evidentirali su je kao umjetnicu izrazite individualnosti, koje se djelo temelji na tradiciji (neo)dadaizma i procesualne umjetnosti (Roman Opałka, Hanne Darboven). 

Karakteristike su njezina rada bavljenje tipografijom, povezivanje s avangardnim umjetničkim nastojanjima na bazi letrizma i konceptualne umjetnosti (Art & Language, On Kawara). 

Umjetnica nerijetko koristi i slikovno-tekstualne tautologije. Kritika zamjećuje ironijski odmak, humornost, paradokse, minimalistička i geometrička rješenja. Kroz više ciklusa provlače se posvetne slike i kolaži (Grupa Gorgona, Julije Knifer, Josip Vaništa, Željko Kipke i drugi) te predstavljaju memorijsku sponu između avangardnih i neoavangardnih fenomena. 

Od godine 2020. očit je polemički angažman, a od 2022. i otvorenost prema ranjivim skupinama zajednice (djela na Brailleovu pismu). 

## Samostalne izložbe (izbor)
* 2024. – NE-PRE-PRE-KE, Tiflološki muzej, Zagreb
* Anabel Zanze (Dubrovnik, 1971), Galerija Adris, Rovinj
* 2023. – Aeromiting, Muzeji grada Karlovca, Karlovac 
* 2022/23. – Slovokracija, Galerija „Josip Račić” – Nacionalni muzej moderne umjetnosti, Zagreb 
* 2021. – Analogne strukture, Galerija umjetnina grada Slavonskog Broda – Galerija Ružić, Slavonski Brod 
* 2019. – Napinjanje teksta, Gliptoteka HAZU Zagreeb i Galerija umjetnina Split, Zagreb/Split 
* 2015/16. – Grisailles, Radnička Galerija, Zagreb 
* 2015. – Citati, Umjetnička galerija Dubrovnik, Dubrovnik 
* 2014. – Vrste riječi, Zagreb 

## Skupne izložbe (izbor)
* 2023. – Vidljive, Zagreb 
* 2022/24. – Jedan svijet, Providurova palača, Zadar 
* 2022. – La pittura contemporanea Croata. Tra figurazione e astrazione, Umjetnički paviljon u Zagrebu i Civico Museo Revoltella; Zagreb/Trst 
* 2019/20. – Vizije grada. Ikonografija grada II. (1950. – 2000.), Moderna galerija, Zagreb 
* 2019. – 5. Bijenale slikarstva, Dom hrvatskih likovnih umjetnika, Zagreb
* 2018. – (Ne)postojanost prostora – Prostori naracije i imaginacije, Galerija Prsten, Osijek 
* 2017. – 4. Bijenale slikarstva, Zagreb

## Reference

## Vanjske veze
* https://anabelzanze.com/